***Приложение: Становище на БТПП относно възможности за използване на международни стандарти в здравеопазването***

БТПП е убедена, че използването на добри практики и международно утвърдени стандарти е добър инструмент за решаване на редица проблеми в здравеопазването в България.

По отношение на приоритетната област, касаеща въвеждането на интегрирана национална информационна система и електронно здравеопазване, и свързаното с това използване на нови технологии, БТПП препоръчва прилагането на утвърдените в световен мащаб стандарти на системата GS1, които включват уникална система за автоматична идентификация и маркиране на продукти, логистични единици, услуги, локации и др. Тази единна система създава предпоставка за електронен обмен на данни и стандартизиране на електронните съобщения.

GS1 работи в сътрудничество с държавни органи, асоциации, производители и болнични заведения, между които Обединените нации, Европейската комисия, Министерства на здравеопазването, Асоциацията на европейската индустрия за медицински технологии (Eucomed), Европейската федерация на фармацевтичните индустрии и асоциации (EFPIA) и други. В много страни използването на идентификацията на лекарства и медицински инструменти по стандартите GS1 е въведено със закон. Международна работна група GS1 Healthcare с представители на заинтересованите страни от сектора работи върху прецизиране и разширяване на приложенията в здравеопазването.

Преглед на приложенията на стандартите GS1 в здравеопазването в различни страни показва успешно внедряване за нуждите на:

* управление на стокови запаси, лекарства и консумативи в болници и аптеки,
* електронно снабдяване,
* проследяване на лекарства и медицински изделия,
* проследяване процеса на стерилизация на медицински инструменти,
* издаване на електронни рецепти,
* проследяване на наркотични средства
* и други.

Стандартите GS1 допринасят за подобряване на интеграцията между отделните информационни системи (болнични, аптечни, институционални и др.) и облекчаване на комуникацията между отделните участници (общопрактикуващи лекари, специалисти, аптеки, лаборатории, болници) и по веригата на снабдяване в здравеопазването. Освен намаляване на разходите и оптимизиране на процесите за всички участници, прилагането на стандартите GS1 води до повишаване на прозрачността – от производителя до пациента - и значително подобряване на безопасността на пациентите.

БТПП отправя покана към заинтересованите страни да обърнат внимание на предимствата, които предлагат стандартите GS1 за здравеопазването и да преминат към използването им в техните процеси. Като официален представител на България в Международната организация GS1, Палатата е готова да предостави необходимата информация, както и да съдейства с консултации и обучаване на експерти по въпроси, свързани със стандартите GS1.